ตั้งการ์ดให้ดี
สถานการณ์ในขณะนี้ต้องบอกว่า ธนาคารเฉพาะกิจของรัฐแทบทุกแห่งกำลังเจอเคราะห์หนัก พระศุกร์เข้า พระเสาร์แทรก
26 มี.ค. 2556

สถานการณ์ในขณะนี้ต้องบอกว่า ธนาคารเฉพาะกิจของรัฐแทบทุกแห่งกำลังเจอเคราะห์หนัก พระศุกร์เข้า พระเสาร์แทรก
อิสลามแบงก์ เอสเอ็มอีแบงก์ ต่างเจอปัญหาหนี้เสียบานทะโร่ จนทุนรอนต่ำกว่ากฎหมายกำหนด แถมมีเรื่องยุ่งตุงนังจากการปล่อยกู้ที่สุ่มเสี่ยงว่า เอื้อประโยชน์ต่อใครบางคน
ธนาคารออมสินที่นิ่งเงียบมาระยะหนึ่งก็กำลังโดนมรสุมโรงพัก 396 แห่งพ่นพิษใส่
ล่าสุดได้ส่งผู้บริหารเข้าร้องทุกข์กล่าวโทษกับ บริษัท พีซีซี ดีเวลล็อปเม้นท์ แอนด์ คอนสตรัคชั่น ที่มีการตุกติกใช้เอกสารเท็จในการเบิกเงินกู้กับดีเอสไอไปแล้ว
ยังไม่พอ วรวิทย์ ชัยลิมปมนตรี ผู้อำนวยการธนาคารออมสิน บอกว่า จะเสนอให้ตั้งคณะกรรมการธนาคารออมสิน 7 คน ขึ้นมาเป็นกรรมการสอบข้อเท็จจริงการปล่อยสินเชื่อให้บริษัท พีซีซีฯ วงเงิน 1,600 ล้านบาท ที่ไปสร้างโรงพัก 396 แห่ง โดยจะเข้าดูตามข้อเท็จจริงเรื่องการปล่อยกู้และการอนุมัติการเบิกจ่ายเงิน เพราะได้มีการอนุมัติวงเงินไปแล้วหลายร้อยล้านบาท 
“เราไม่ได้จับผิดใคร แต่ต้องไปดูว่าเกิดจากสาเหตุอะไร” 
สืบสาวราวเรื่องให้ดีนะเสี่ยวอ ประเดี๋ยวเจอคดีโรงพักแดงขึ้นมาละฮึ่ม...จะยุ่งกันไปใหญ่